**GO! 2025 nikogar ne izključuje**

**Podajamo izjavo zavoda GO! 2025 v zvezi s pismom Kulturnega doma Nova Gorica**

**Mija Lorbek, direktorica GO! 2025,** je bila nad pismom iz Kulturnega doma presenečena, »saj s Kulturnim domom **sodelujemo, in to kar na dveh projektih**: pri Mednarodnem festivalu sodobnih umetniških praks Pixxelpoint ter pri likovni monografiji, kar v letošnjem letu skupaj znaša **80.000 evrov**.«

Komentirala je, da sporočilo za medije, ki so ga včeraj poslali iz Kulturnega doma, vključuje **številne netočnosti in neresnice**. Spomnila je na dva realizirana sestanka s Kulturnim domom v Xcentru in v Kulturnem domu in korespondenco z direktorico Pavlo Jarc iz začetka julija, v kateri je poudarila, da je SAXGO pomemben ter izjemno kvaliteten festival za novogoriško okolje in širše. »Sploh v luči obletnice bi ga želeli na kakršen koli način podpreti, vendar kot sem že poudarila, so sredstva za programe EPK namenska v okviru umetniškega koncepta prijavne knjige. Kot taka skušajo zasledovati cilje in programe, obljubljene pri kandidaturi, ki pa so zelo obsežni,« je zapisala v začetku julija.

Glede vključevanja v projekte iz prijavne knjige je Mija Lorbek zapisala, da lahko določene dele programov, ki so v skladu s koncepti iz prijavne knjige ali jih podpirajo, vključijo v izvajanje obstoječih programov EPK v skladu s splošno in področno zakonodajo. Glede očitka, da se ni udeležila konkretnega sestanka, pa Mija Lorbek pisno odgovarja, da se vseh programskih sestankov ne utegne udeležiti, saj jih vodijo programski sodelavci, ki so strokovnjaki za določena področja. Pisno se je tudi opravičila, da je bila ta dan zadržana zaradi nujnih obveznosti na Ministrstvu za kulturo. Direktorica Lorbek je na koncu pisma Kulturni dom **povabila na nadaljnje pogovore** glede možnosti sodelovanja pri SAXGO v letu 2025.

**Umetniška svetovalka GO! 2025** **Neda Rusjan Bric**, ki je bila vodja kandidature in soavtorica prijavne knjige Evropske prestolnice kulture 2025 Nova Gorica - Gorica, pismo Kulturnega doma komentira: »SAXGO je samostojen, uveljavljen in dolgoleten festival, zato je **nenavadno in celo nemogoče reči, da so zaradi EPK-ja ostali brez financiranja, saj so in so vedno bili financiranih iz drugih virov**.«

Na vprašanje, zakaj festival ni bil umeščen v programsko knjigo, Neda Rusjan Bric odgovarja, da noben obstoječ festival ni bil umeščen, saj je bilo **za prijavo treba pripraviti nov program**, sestavljen iz projektov, ki so sestavljeni inovativno in namensko za EPK. »Programe smo sicer pripravili v sodelovanju s številnimi obstoječimi institucijami, nevladnimi organizacijami in umetniki, vendar so bili vsi preoblikovani ali zasnovani na novo. Očitno smo bili pri tem uspešni, saj smo s prijavno knjigo zmagali med šestimi slovenskimi mesti, ki so se potegovala za ta prestižni naslov. Komisija je v obrazložitvi celo zapisala, da je program odličen prav zato, ker povezuje lokalno in tradicionalno v novo obliko, ki bo delovala v prihodnosti. Samo eden izmed festivalov je bil direktno umeščen v prijavno knjigo, to je prav Pixxelpoint, ki ga producira Kulturni dom. Umestili smo ga zato, ker smo presodili, da je novomedijska umetnost nekaj, kar bi želeli na našem območju še razširiti in poudariti, saj imamo za to dobro podlago (festival Pixxelpoint, Univerza v Novi Gorici in Akademija umetnosti z oddelkom za novomedijsko umetnost, umetniški kolektiv BridA z rezidencami in s festivalom R.o.R, Xcenter …). V sodelovanju s Kulturnim domom in direktorico **Pavlo Jarc, ki je bila takrat tudi članica najožje skupine pripravljavcev programa**, smo zato oblikovali nov sklop programov, imenovan PixxelX, ki ga je oblikoval dr. Peter Purg, profesor novomedijske umetnost na Akademiji umetnosti in kurator festivala Pixxelpoint leta 2019. V letih po osvojitvi naziva in kovidnem obdobju so se razmere tako spremenile, da sredstva, ki naj bi takrat zadostovala za pokritje projektov v prijavni knjigi, danes še zdaleč ne zadostujejo. K sreči nam je uspelo zagotoviti dodatna sredstva preko Sklada za male projekte GO! 2025, financiranega s programa Interreg Italia-Slovenija 2021-2027, s pomočjo katerega so se realizirali mnogi dodatni spremljajoči programi, med keterimi je eden od dobitnikov sredstev tudi projekt Kulturnega doma Nova Gorica. Za projekt Dva kulturna domova so, skupaj s Kulturnim domom Gorica, prejeli 199.000 evrov.«

Neda Rusjan Bric zaključuje z besedami: »Nikoli nismo mislili, da EPK ne bi mogel sofinancirati tudi že obstoječih festivalov na lokalnem območju, vendar zaenkrat kaže, da sredstev ni dovolj niti za pokritje celotnega programa v prijavni knjigi. **Izvedba tega programa pa je naša dolžnost** tako do države kot tudi do Evropske komisije, ki nas je izbrala in nam zaupala naziv Evropska prestolnica kulture.«

**Stojan Pelko, programski vodja Evropske prestolnice kulture 2025 Nova Gorica – Gorica** se na pismo Kulturnega doma odziva:»**S Kulturnim domom Nova Gorica sodelujemo na več področjih**, ključno pa je večletno redno sofinanciranje festivala sodobnih medijskih praks Pixxelpoint. Prav tako smo prepoznali vrednost avtorske monografije Wilhelma Heiligerja, ki bo izšla ob letošnji razstavi, in jo uvrstili v program založništva. Dogovarjamo se tudi o še ambicioznejšem sodelovanju, s katerim bomo prihodnje leto predstavili opus fotografa Evgena Bavčarja in njegova prizadevanja za večjo dostopnost likovnih del.

**Tudi festivalu SAXGO smo leta 2023 že pomagali** z enkratnim zneskom. V letu 2024 smo se z večino aktivnosti osredotočili na zagon projekta iz uradnega programa GONG produkcija, ki bo združil kapacitete glasbenih festivalov nevladnega sektorja. Ker je priprava podrobnega letnega programa in finančnega načrta za 2025 še vedno v teku, zgodba s podporo festivalu SAXGO ob obletnici prihodnje leto nikakor ni zaključena. **Zato obžalujem, da smo kot partnerji – navsezadnje smo oboji predstavniki dveh javnih zavodov Mestne občine Nova Gorica – izpostavljeni tovrstnim pritiskom.**«

Nova Gorica, 3. september 2024